18 MEI – Afrikanergeskiedenis
1774 – Joachim van Plettenberg as Goewerneur van die Kaap beëdig
Joachim Ammema van Plettenberg is op 8 Maart 1739 gebore. In 1767 word hy aan die Kaap as fiskaal aangestel, en na die dood van Tulbagh word hy goewerneur aan die Kaap. Op 18 Mei 1774 is hy as goewerneur beëdig. Na 'n versoek van die Oosgrensboere dat 'n magistraatskantoor en 'n kerk aan die oosgrens opgerig word, vertrek goew. Van Plettenberg op 'n uitgebreide reis noord- en ooswaarts om die versoek te oorweeg. Op 6 November 1778 bereik hy 'n baai digby die plaas Melkhoutkraal. Hierdie baai het voorheen verskeie name gehad. 'n Klippilaar wat in Kaapstad gemaak is met die wapens van die Verenigde Provinsies, die monogram van die VOC, die wapen van die goewerneur en 'n bypassende inskripsie, is deur goew. Van Plettenberg opgerig. Die baai is amptelik Plettenbergbaai gedoop, soos dit steeds heet. Hy is op 18 Augustus 1793 op Windesheim by Zwolle oorlede.
1899 – Jan van Riebeeck-standbeeld onthul
Op 18 Mei 1899 word ' n standbeeld van Jan van Riebeeck onthul. Die standbeeld staan in Heerengrachtstraat in Kaapstad. Dit is in brons gebeeldhou deur John Tweed en aan die stad Kaapstad geskenk deur Cecil John Rhodes, 'n politikus en finansierder van die laat 19de eeu.
1938 – Algemene Verkiesing
Die algemene verkiesing van 1938 op hierdie dag het om beginsels gegaan. In 1933 nog was ekonomiese omstandighede deurslaggewend. Daarna in 1934 het Hertzog en Smuts, as leier van die Nasionale Party en die Suid-Afrikaanse Party onderskeidelik, polities saamgesmelt. Dr. Malan het as getroue Afrikaner eenkant gestaan. Vir hom was dit belangriker om volksideale te handhaaf as om 'n verkiesing te wen. Dr. Malan wou naamlik propaganda vir 'n republiek maak, die land van Brittanje en die Britse Ryk afskei soos die Afrikaanse volk dit begeer het, en hy wou, in geval van 'n Europese oorlog, neutraal staan. Die Arbeidersparty het drie setels op hierdie stemdag verower, die Britsgesinde Dominion Party agt, die Nasionale Party 111. Hertzog het dus premier gebly, Smuts was sy adjunk en dr. Malan Leier van die Opposisie. Maar die Eeufeesjaar het 'n besielende oplewing van Afrikanernasionalisme na vore laat kom. Die Afrikaner was weliswaar ekonomies swak en polities verslaan, maar kultureel trots. Presies hieruit het ook in Mei 1948 politieke triomf vir dr. Malan gevolg. Immers, toe Hertzog in September 1939 deur Smuts van sy premierstoga beroof is deur Suid-Afrika met Engeland in 'n wêreldoorlog te dompel, het juis dr. Malan vir Hertzog as Afrikanerpatriarg en volksleier en taalgenoot terugverwelkom. Hieruit is, sonder Hertzog, die Afrikanerparty in 1941 gebore. Malan self het met sy Herenigde Nasionale Party of Volksparty die Afrikanermens polities, kultureel, ekonomies en Christelik-nasionaal gehuisves. Hieruit is ook die politieke roem van Mei 1948 gebore, want 'n getroue volk is magtiger as enige politieke party.
1818 – Willem Cornelis Janse van Rensburg, president van die ZAR († 13 Augustus 1865)
Willem Cornelis Janse van Rensburg was van 1862 tot 1864 eers waarnemende, toe die verkose tweede president van die ZAR. Hy is op 13 Augustus 1865 oorlede. Op 17 Augustus 1974 word hy in die Pretoriase Heldeakker herbegrawe.
1964 – Harm Oost, joernalis, skrywer en politikus (* 21 Julie 1877)
1978 – Samuel Henri Pellissier, vader van die Afrikaanse Volksang- en Volkspelebeweging (* 10 November 1887)